Okresná prokuratúra Námestovo 
Hviezdoslavovo námestie 213, 029 01 Námestovo 	

Sp. zn. : Pv 754/13/5507	Námestovo, 15.10.2014
EEČ : 2-41-141-2014

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1, odsek 3 písmeno b Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Námestovo
Podľa § 215 odsek 1 písmeno h Trestného poriadku s poukazom na § 86 odsek 1 písmeno a Trestného zákona zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
pre prečin zanedbania povinnej výživy podľa § 207 ods. 1, ods. 3 písm. b) Trestného zákona, ktorého sa dopustil na tom skutkovom základe, že v Čadci a všade tam, kde sa zdržiaval v období od 14.08.2012 do 21.12.2013, ako otec maloletého  XXXXX, nar. 18. 08. 1999, napriek zákonom stanovenej povinnosti vyživovať svoje maloleté dieťa, ktorá vyživovacia povinnosť jemu ako rodičovi vyplýva priamo zo Zákona o rodine č. 36/2005 Z. z. ako aj z Uznesenia Okresného súdu XXXXX spis. zn. 11P 72/2012-17 zo dňa 14.08.2012, právoplatného dňa 14.08.2012 v spojení s opravným uznesením Okresného súdu XXXXX sp. zn. 11 P 72/2012-17 zo dňa 04.09.2012, právoplatné dňa 01.11.2012, mal prispievať na výživu svojich mal. XXXXX sumou 30% zo sumy životného minima, vždy do 15. dňa v mesiaci vopred k rukám XXXXX, XXXXX XXXXX, ktorej bol  mal. XXXXX zverený do pestúnskej starostlivosti, túto vyživovaciu povinnosť si neplnil riadne a vo výške určenej súdom, okrem mesiaca október, november, december 2013, január, február, marec, apríl, máj, a august 2014 kedy prostredníctvom súdneho exekútora XXXXX, Exekútorsky úrad Dolný Kubín uhradil výživné v sume po 10 Eur aj napriek tomu, že v skúmanom období od 28.01.2013 až doteraz je vedený ako uchádzač o zamestnanie, od 01.02.2013 až doteraz poberal mesačne dávky v hmotnej núdzi vo výške 62,50 Eur a od 01.05.2014 vo výške 61,60 Eur, teda mal príjem, pričom počas celého skúmaného obdobia nevyvinul vzhľadom na svoj vek a zdravotný stav dostatočné úsilie na získanie si vhodného zamestnania, ktoré by mu umožnilo pravidelné plnenie si vyživovacej povinnosti a to aspoň v minimálnej výške, kde v dôsledku neplnenia vyživovacej povinnosti požiadala Táňa XXXXX, nar. 20. 10. 1959 o vyplácanie náhradného výživného, ktoré jej bolo priznané a vyplácané na základe rozhodnutia Úradu práce, sociálnych vecí a rodiny v Námestove čím mu takto vznikol dlh na výživnom za vyššie uvedené obdobie vo výške 375,93 Eur.

lebo zanikla trestnosť činu

Odôvodnenie:
    Uznesením vyšetrovateľa OR PZ Dolný Kubín, Odboru kriminálnej polície, 1. oddelenia vyšetrovania pod XXXXX zo dňa 12.12.2013 bolo podľa § 199 ods. 1 Trestného poriadku začaté trestné stíhanie a uznesením  pod ČVS:ORP-603/OVK-DK-2013 zo dňa 14.07.2013 podľa § 206 ods. 1 Trestného zákona bolo XXXXX vznesené obvinenie, pre prečin zanedbania povinnej výživy podľa § 207 odsek 1, ods. 3 písm. b) Trestného zákona (s poukazom na ustanovenie § 138 písm. b) Trestného zákona /po dlhší čas/, na tom skutkovom základe, ako je uvedené vo výrokovej časti uznesenia vyšetrovateľa PZ. 

     Obvinený XXXXX sa vo výpovedi vyjadril k okolnostiam neplatenia výživného, pričom vo svojej výpovedi zo dňa 26.08.2014 uviedol, že je nezamestnaný a evidovaný na úrade práce od 01.02.2013, od 01.08.2012 nepracuje nikde, poberá sociálny príspevok z ÚPSVaR XXXXX vo výške 62,50 Eur a z tejto dávky platí výživné na XXXXX vo výške 30 Eur a taktiež 10 Eur na zameškané výživné. Zameškané výživné uhradil prostredníctvom pošty XXXXX v sume 375,93 Eur.  
      XXXXX XXXXX  sa vo výpovedi vyjadrila, že XXXXX zaplatil  zameškané výživné vo výške 375,93 Eur šekom, ktorý bol dňa 08.08.204 doručený vyšetrovateľovi PZ.  K obdobiu, počas ktorého jej nebolo uhrádzané výživné na mal. XXXXX, uviedla, že maloletý XXXXX počas tohto obdobia netrpel núdzou a mal to čo mu bolo treba.  
     Prečinu zanedbania povinnej výživy podľa § 207 ods. 1 Trestného zákona, sa dopustí ten, kto najmenej tri mesiace v období dvoch rokov neplní, čo aj z nedbanlivosti, zákonnú povinnosť vyživovať alebo zaopatrovať iného. 
     Ďalej poukazujem na znenie ustanovenia § 86 písm. a/ Tr. zák., podľa ktorého trestnosť trestného činu zaniká aj vtedy, ak ide o trestný čin zanedbania povinnej výživy podľa § 207, ak trestný čin nemal trvalo nepriaznivé následky a páchateľ svoju povinnosť dodatočne splnil skôr, než sa súd odobral na záverečnú poradu. 
     Aby bolo možné aplikovať ustanovenie o účinnej ľútosti musí páchateľ uhradiť dlžné výživné za celé obdobie, pre ktoré orgány činné v trestnom konaní zisťujú jeho trestnú zodpovednosť (vymedzené žalovaným skutkom). Splnenie vyživovacej povinnosti je totiž dôležitejšie ako potrestanie páchateľa. (viď XXXXX súdu ČR R 21/2003).
     Podľa ustanovenia § 215 odsek 1 písmeno h/ Trestného poriadku prokurátor zastaví trestné stíhanie, ak zanikla trestnosť činu. 
     Vzhľadom k tomu, že obvinený využil ustanovenie § 86 písm. a/ Trestného zákona a zameškané výživné v plnej výške uhradil, rozhodla som preto tak, ako je uvedené vo výroku tohto uznesenia a trestné stíhanie obvineného XXXXX som v zmysle § 215 odsek 1 písmeno h/ Trestného poriadku zastavila.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Veronika Kabáčová
prokurátorka